**DÔVODOVÁ SPRÁVA**

**A. Všeobecná časť**

Ministerstvo spravodlivosti Slovenskej republiky predkladá  na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 7/2023 Z. z. o výške pracovnej odmeny a podmienkach jej poskytovania odsúdeným v znení nariadenia vlády Slovenskej republiky č. 10/2024 Z. z. (ďalej len „návrh nariadenia vlády“).

Návrh nariadenia vlády bol vypracovaný na základe oznámenia Ministerstva práce, sociálnych vecí a rodiny Slovenskej republiky č. 263/2024 Z. z. zo dňa 16. 10. 2024, ktorým sa mení suma minimálnej mzdy na rok 2025 podľa zákona č. 663/2007 Z. z. o minimálnej mzde v znení neskorších predpisov a oznámenia Ministerstva práce, sociálnych vecí a rodiny Slovenskej republiky č. 264/2024 Z. z. zo dňa 16. októbra 2024, ktorým sa oznamujú sumy minimálnych mzdových nárokov na rok 2025 podľa § 120 ods. 4 zákona č. 311/2001 Z. z. Zákonník práce v znení neskorších predpisov.

Návrh nariadenia vlády obsahuje nové znenie príloh č. 3 a 4, v ktorých sú upravené výšky pracovných taríf odsúdených zaradených do práce v súlade s valorizačným mechanizmom upraveným v § 2 ods. 3 nariadenia vlády Slovenskej republiky č. 7/2023 Z. z. o výške pracovnej odmeny a podmienkach jej poskytovania odsúdeným v znení nariadenia vlády Slovenskej republiky č. 10/2024 Z. z.

Návrh nariadenia vlády bude mať pozitívny vplyv na rozpočet verejnej správy, nakoľko v dôsledku zvýšenia pracovných taríf odsúdených zaradených do práce dôjde k zvýšeným príjmom v oblasti úhrad trov výkonu trestu odňatia slobody u odsúdeného podľa § 45 ods. 2 písm. b) zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov, odvodom do Sociálnej poisťovne a zdravotných poisťovní z vyššej pracovnej odmeny odsúdených zaradených do práce, ako aj k zvýšenej dani z príjmov v súvislosti so zvýšenými príjmami a možnosťami ich použitia v prípade odsúdených zaradených do práce a osôb, ktorým je poukazované výživné z ich pracovných odmien. Zvýšenie výdavkov na pracovné odmeny odsúdených zaradených do práce vo vedľajšom hospodárstve sa prenesie do cien výrobkov, prác a služieb stredísk vedľajšieho hospodárstva. V súvislosti s uvedeným sa zvýšia príjmy rozpočtu vedľajšieho hospodárstva, ktoré sú príjmami štátneho rozpočtu kapitoly Ministerstva spravodlivosti Slovenskej republiky. Z uvedeného vyplýva, že zvýšením výdavkov na odmeňovanie odsúdených zaradených do práce dôjde k nárastu príjmov štátneho rozpočtu.

Návrh nariadenia vlády bude mať aj negatívny rozpočtovo zabezpečený vplyv na rozpočet verejnej správy, nakoľko financovanie zvýšených pracovných odmien odsúdených zaradených do práce je zabezpečené v rámci limitov návrhu rozpočtu kapitoly Ministerstva spravodlivosti Slovenskej republiky, program 070 - Väzenstvo, na roky 2025 až 2027.

Návrh nariadenia vlády bude mať pozitívny sociálny vplyv na skupiny domácností, ktorým bude poukazované výživné vo vyššej výške ako v predchádzajúcom roku od odsúdených zaradených do práce. Vyšší príjem rodín, kde aspoň jeden z rodičov je vo výkone trestu odňatia slobody a vykonáva prácu môže zlepšiť ekonomickú situáciu jeho rodiny a pomôcť pokryť náklady na každodenný život, splácanie dlhov, vzdelanie detí alebo na pokrytie iných výdavkov. Z uvedeného dôvodu bude mať návrh nariadenia vlády pozitívny vplyv na manželstvo, rodičovstvo a rodinu.

Návrh nariadenia vlády nebude mať vplyv na podnikateľské prostredie, životné prostredie, na informatizáciu spoločnosti a na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh nariadenia vlády nie je predmetom vnútrokomunitárneho pripomienkového konania.

**B. Osobitná časť**

**Čl. I**

K bodu 1

Ide o nelegislatívno-technickú úpravu, pretože sa vypúšťa obsolentné ustanovenie.

K bodu 2

Navrhovaným znením sa ustanovujú nové pracovné tarify pre odsúdených zaradených do práce uvedené v prílohách č. 3 a 4 v súlade s valorizačným mechanizmom upraveným v § 2 ods. 3 nariadenia vlády Slovenskej republiky č. 7/2023 Z. z. o výške pracovnej odmeny a podmienkach jej poskytovania odsúdeným v znení nariadenia vlády Slovenskej republiky č. 10/2024 Z. z. Upravené výšky pracovných taríf odsúdených zaradených do práce sú ustanovené ako súčin doteraz platných pracovných taríf a koeficientu nárastu minimálnej mzdy. Medziročný nárast minimálnej mzdy, z ktorého sa pri stanovení predmetného valorizačného mechanizmu vychádza, je vo výške 1,09.

**Čl. II**

Navrhuje sa účinnosť nariadenia vlády Slovenskej republiky od 1. januára 2025.